বাংলার টুনি নিয়ে আগ্রহ কী জায়গায় পৌঁছাতে পারে তা ১৯৯৯ সালে বিদেশের মাটিতে টের পেয়েছিলেন বাবু পাল। সেসময় দুবাইতে চলছিল শপিং ফেস্টিভ্যাল। সংযুক্ত আরব আমিরশাহীর এই শহরে ওই ফেস্টিভ্যালে ৪০ ফুটের দুর্গ বানিয়েছিলেন বাবু পাল। কয়েক কিলোমিটার জুড়ে শপিং ফেস্টিভ্যাল চললেও আলোর কেরামতিতে দর্শনার্থীদের মন জয় করে নেয় পাল ইলেকট্রিকের কাজ। কৌতুহল মেটাতে খোদ দুবাইয়ের রাজা এসে জানতে চেয়েছিলেন এর স্রষ্টা কে। কয়েক বছর আগে রাশিয়ার মস্কো থেকে কিছুটা দূরে একটি রাধাকৃষ্ণ মন্দির সাজানোর দায়িত্ব পেয়েছিলেন বাবু পাল। একবার মুম্বইতে গণেশ পুজোয় কাজ করতে গিয়ে তাঁর অন্যরকম অভিজ্ঞতা হয়েছিল। সিদ্ধিদাতার পুজোয় পাল ইলেকট্রিকের নৈপুণ্য দেখে অনেক উত্সাহী আলো কিনে নিতে চেয়েছিলেন। কিন্তু স্রষ্টা চাননি সৃষ্টি হাতছাড়া হোক। শুধু মহারাষ্ট্র নয় গুজরাত, ওড়িশা, রাজস্থান, দিল্লিতেও নাম পেয়েছে চন্দননগরের আলোর কাজ।